**A Magyar Növénybiológiai Társaság**

**EGYESÜLET**

**ALAPSZABÁLYA EGYSÉGES SZERKEZETBEN**

A Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezéseinek megfelelve a tagok az alábbi tartalommal fogadják el a szervezet alapszabályát:

**I.**

**Az egyesület adatai**

1. Az egyesület neve: Magyar Növénybiológiai Társaság

2. Az egyesület rövidített elnevezése: (MNBT)

3. Az egyesület székhelye: 6726 Szeged, Temesvári krt. 62.

 **II.**

 **Az egyesület célja, tevékenysége**

1. Az egyesület célja:

 a.) mindazok szakmai, tudományos tevékenységének összefogása, koordinálása, akik Magyarországon a növénybiológiának, vagy valamely ágának, a molekuláris növénybiológiának, az alkalmazott növényélettannak, az ökofiziológiának, a stresszfiziológiának, stb. kutatásával, oktatásával, a kutatás szervezésével, illetve alkalmazásával foglalkoznak, vagy aziránt érdeklődnek,

b.) fórumok biztosítása hazai és nemzetközi növénybiológiai tudományos eszmecserék, viták céljából,

c.) a hazai növénybiológiai kutatás képviselete a *Federation of European Societies of Plant Biology* *(FESPB)* szervezetében, valamint a nemzetközi szakmai életben, elősegítve a társaság tagjainak nemzetközi kapcsolatait, a tudományág hazai művelőinek integrálását a nemzetközi tudományos életbe, különös tekintettel az euro-atlanti integrációra,

d.) a szervezet tevékenységének nyilvánossága révén és más módon a lakosság növénybiológiai ismereteinek bővítése (ismeretterjesztés).

1. Az egyesület tevékenysége:

A társaság tevékenységét a fenti célok elérése érdekében szervezett módon kívánja folytatni. Ennek során kapcsolatot tart a *FESPB-*vel, a társtudományok hazai és nemzetközi szakmai társaságaival, a kutató intézetek és a felsőoktatási intézmények, valamint a Magyar Tudományos Akadémia illetékes egységeivel. A társaság tevékenysége, rendezvényei és szakmai szolgáltatásai a társaság tagjain kívül bárki más számára is nyitottak.

**III.**

 **Az egyesület működésére vonatkozó általános szabályok**

1. A társaság közvetlen politikai tevékenységet nem folytat, szervezete és tevékenysége pártoktól független, azoktól támogatást sem közvetlenül sem közvetve nem kérhet, nem fogadhat el, azokat semmilyen módon, anyagilag sem támogathatja.

 **IV.**

 **A vagyoni hozzájárulás**

1. Az egyesület tagjai vagyoni hozzájárulásként éves tagdíjat fizetnek. A rendes tagdíj összege 7000.- Ft. A kedvezményes tagdíj összege 3500.-Ft. Kedvezményes tagdíjra az jogosult, aki a befizetés időpontjában rendelkezik középiskolai tanulói vagy főiskolai, ill. egyetemi hallgatói jogviszonnyal, vagy már nyugdíjas. A tagdíjat minden év december 31. napjáig kell egy összegben, az egyesület bankszámlájára megfizetni. Az egyesületbe újonnan belépő tag a tagsági jogviszonya keletkezésének évében a tagdíj időarányosan számított összegét a tagsági jogviszony létesítésétől számított 8 napon belül, ezt követően legkésőbb minden év december 31. napjáigköteles az egyesület bankszámlájára megfizetni.

**V.**

 **A tagság**

1. A társaságnak rendes, tiszteletbeli és pártoló tagjai lehetnek. Az egyesület rendes tagja lehet az a természetes személy, jogi személy, jogi személyiséggel nem rendelkező szervezet, aki az egyesület célkitűzésével egyetért és a célok megvalósítása érdekében tevékenységében aktívan részt kíván venni, továbbá az alapszabályban foglalt rendelkezéseket elfogadja.

2. Tiszteletbeli taggá az a magyar, vagy külföldi állampolgár választható, aki a növénybiológia kutatása, oktatása, intézményeinek szervezése terén kimagasló érdemeket szerzett. A tiszteletbeli taggá választás ajánlás alapján közgyűlési határozattal történhet.

3. Pártoló tagok lehetnek azok a természetes vagy jogi személyek, akik (amelyek) a társaságot - céljainak megvalósítása érdekében - az évi tagdíj legalább kétszeresét meghaladó mértékben anyagilag támogatják. A jogi személy tag képviseletét az általa kijelölt személy láthatja el.

 **VI.**

 **A tagsági jogviszony keletkezése**

1. Az egyesületi tagság az egyesület nyilvántartásba vételével keletkezik. A belépési nyilatkozatot az elnökséghez kell benyújtani, amely szerv a kérelem beérkezésétől számított 30 napon belül, egyszerű szótöbbséggel, nyílt szavazással határoz a tagfelvételről. Határozatát annak meghozatalát követő 8 napon belül írásba foglaltan, igazolt módon kell megküldeni a tagfelvételt kérelmező számára. A tagfelvételi kérelem elutasítása esetén jogorvoslatnak helye nincs.

 **VII.**

 **A tagsági jogviszony megszűnése**

1. A tagsági jogviszony megszűnik:

 a./ a tag kilépésével,

 b./ a tag halálával vagy jogutód nélküli megszűnésével,

c./ a tag kizárásával.

2. A tagsági jogviszonyát a tag az egyesület elnökségéhez címzett írásbeli nyilatkozatával bármikor, indokolás nélkül megszüntetheti. A tagsági jogviszony a nyilatkozatának az elnökséghez történő megérkezése napján szűnik meg.

3. Az elnökség nyílt szavazással, egyszerű szótöbbséggel kizárhatja az egyesület tagjai közül azt a tagot, aki jelen alapszabály rendelkezéseit vagy a közgyűlés határozatát súlyosan vagy ismételten sértő magatartást tanúsít.

 Kizárható a tag akkor is, ha az adott évben elmaradt a tagdíj megfizetésével. A tagdíj megfizetésének elmulasztása miatt a tag csak akkor zárható ki, ha a legalább hat hónapos mulasztás elteltét követően az elnökség írásban – póthatáridő tűzésével és a jogkövetkezményekre, azaz a kizárásra történő figyelmeztetéssel – felszólította a tagdíjhátralék teljesítésére, mely felszólítás a póthatáridőn belül is eredménytelen maradt.

A kizárási eljárást bármely tag vagy egyesületi szerv kezdeményezésére az elnökség folytatja le. A kizárási eljárásban a tagot az elnökség ülésére meg kell hívni, azzal a figyelmeztetéssel, hogy a szabályszerű meghívása ellenére történő távolmaradása az ülés megtartását és a határozathozatalt nem akadályozza. Az ülésen biztosítani kell számára a védekezési lehetőséget. Az ülésen a tag képviselővel is képviseltetheti magát. A tag kizárását kimondó határozatot írásba kell foglalni és indokolással kell ellátni; az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. Az elnökség a kizárásról szóló határozatot a tagkizárási eljárás megindulásától számított 30 napon belül meghozza és 8 napon belül igazolható módon közli az érintett taggal.

A kizárt tag a kizárást kimondó elsőfokú elnökségi határozat ellen, a kézbesítéstől számított 15 napon belül az egyesület közgyűléséhez fellebbezéssel élhet. A közgyűlés a fellebbezés tárgyában a soron következő ülésén nyílt szavazással, egyszerű szótöbbséggel dönt. A közgyűlés határozatát annak meghozatalakor szóban kihirdeti és 8 napon belül írásban, igazolható módon is közli az érintett taggal.

**VIII.**

 **A tagok jogai**

1. Az egyesület rendes tagja jogosult:

 a./ az egyesület tevékenységében részt venni,

 b./ az egyesület szolgáltatásait igénybe venni,

 c./ a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni,

 d./ az egyesület irataiba betekintetni,

 e./ arra, hogy az egyesület tisztségviselőjévé válasszák, amennyiben vele szemben jogszabályban meghatározott kizáró ok nem áll fenn.

 A tag a közgyűlésen a szavazati jogát meghatalmazott képviselője útján is gyakorolhatja. A képviselő részére adott meghatalmazást teljes bizonyító erejű magánokirati formában írásba kell foglalni és azt a közgyűlés levezető elnökének a közgyűlés kezdetén átadni.

A közgyűlésen valamennyi szavazásra jogosult tag egyenlő szavazattal rendelkezik.

1. Az egyesület pártoló és tiszteletbeli tagja jogosult:

a./ az egyesület tevékenységében részt venni

b./ az egyesület szolgáltatásait igénybe venni

c./ a közgyűlésen részt venni,

d./ az egyesület irataiba betekintetni

**IX.**

 **A tagok kötelezettségei**

1. Az egyesület tagja:

 a./ nem veszélyeztetheti az egyesület céljának megvalósítását és az egyesület tevékenységét,

 b./ köteles a tagdíjat annak esedékességéig megfizetni,

 c./ köteles az egyesület alapszabályának, a döntéshozó szervek határozatainak reá vonatkozó előírásait, rendelkezéseit betartani,

 d./ köteles a lakcímét, elektronikus elérhetőségét (e-mail), azok megváltozását követő 8 napon belül az elnökséghez bejelenteni.

**X.**

 **Az egyesület szervei**

1. Az egyesület szervei:

a./ közgyűlés,

b./ elnökség

**A közgyűlés**

1. A közgyűlés az egyesület legfőbb döntéshozó szerve, ami a *FESPB* statútumának figyelembevételével működik.

2. A közgyűlés hatáskörébe tartozik:

*a)* az alapszabály módosítása;

*b)* az egyesület megszűnésének, egyesülésének és szétválásának elhatározása;

*c)* a vezető tisztségviselők megválasztása, visszahívása;

*d)* az éves költségvetés elfogadása, a tagdíj megállapítása;

*e)* az éves beszámoló - ezen belül az ügyvezető szervnek az egyesület vagyoni helyzetéről szóló jelentésének - elfogadása;

*f)* a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;

*g)* az olyan szerződés megkötésének jóváhagyása, amelyet az egyesület saját tagjával, vezető tisztségviselőjével vagy ezek hozzátartozójával köt;

*h)* a jelenlegi és korábbi egyesületi tagok, a vezető tisztségviselők és a felügyelőbizottsági tagok elleni kártérítési igények érvényesítéséről való döntés;

*i)* döntés mindazon kérdésben, amelyet jogszabály vagy alapszabály a hatáskörébe utal.

j.) tiszteletbeli és pártoló tagok megválasztása.

3. A közgyűlés évente legalább egy alkalommal ülésezik személyes, vagy online (elektronikus hírközlő eszközt igénybevevő) jelenléttel. A határozatok hozatalában csak a társaság rendes tagjai vehetnek részt és a rendes tagok szavazhatnak.

4. A közgyűlést az elnökség legalább 15 nappal az ülés időpontja előtt a rendes tagoknak kiküldött meghívóval, elsődlegesen az egyesület székhelyére hívja össze írásban, igazolható módon. A közgyűlést össze kell hívni akkor is, ha azt bíróság elrendeli, illetőleg, ha a rendes tagok egyharmada - az ok és a cél megjelölésével – kívánja. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).

A közgyűlési meghívó tartalmazza az egyesület nevét,székhelyét, a közgyűlés helyét és / vagy elektronikus megtartás es**e**tén annak módját, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy a szavazásra jogosult tagok álláspontjukat kialakíthassák. A meghívónak tartalmaznia kell továbbá a közgyűlés határozatképtelensége esetére a megismételt közgyűlés helyszínét és időpontját, és az arra történő felhívást, hogy a megismételt közgyűlés az eredeti napirendi pontok tekintetében a megjelentek számára tekintet nélkül határozatképes lesz.

A közgyűlési meghívót az egyesület székhelyén és honlapján nyilvánosságra kell hozni.

 A közgyűlési meghívó kézbesítésétől vagy közzétételétől számított 3 napon belül a tagok az elnökségtől a napirend kiegészítését kérhetik, a kiegészítés indokolásával. A napirend kiegészítésének tárgyában az elnökség 2 napon belül dönt. Az elnökség a napirend kiegészítését elutasíthatja vagy a kérelemnek helyt adhat. Döntését, továbbá elfogadás esetén a kiegészített napirendi pontokat minden esetben annak meghozatalától számított legkésőbb 2 napon belül igazolható módon közli a tagokkal.

 Ha az elnökség a napirend kiegészítése iránti kérelemről nem dönt, vagy a kiegészített napirendi pontok szabályszerű kézbesítése nem állapítható meg, úgy a közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában, azzal, hogy a szabályszerűen nem közölt napirenden szereplő kérdésben csak akkor hozható határozat, ha valamennyi részvételre jogosult jelen van és a napirenden nem szereplő kérdés megtárgyalásához egyhangúlag hozzájárulnak.

5. Részvétel a közgyűlésen elektronikus hírközlő eszközök igénybevételével:

A Ptk. 3:74. § (2) bekezdése alapján, a tagok a közgyűlésen jogosultak tagsági jogaikat személyes részvétel helyett az érintett tag azonosítását és a tagok közötti kölcsönös és korlátozásmentes kommunikációt lehetővé tevő, elektronikus hírközlő eszköz igénybevétele útján gyakorolni.

Nem alkalmazhatók olyan elektronikus hírközlő eszközök, amelyek nem teszik lehetővé a közgyűlésen részt vevők személyének megállapítását, beazonosítását és a tagok közötti kölcsönös és korlátozásmentes kommunikációt.

Az a tag, aki személyes részvétel helyett elektronikus hírközlő eszköz útján kíván részt venni a közgyűlésen, elsősorban a hangjának és képmásának az arra alkalmas hang- és képtovábbító, illetve hang- és képfelvevő hírközlési eszközzel történő egyidejű, élő közvetítésével (pl. videotelefon, webkamera) vehet részt a közgyűlésen.

Amennyiben a tag képmásának közvetítésére nincs lehetőség, úgy a tag a hangjának az arra alkalmas hangtovábbító, illetve -felvevő hírközlési eszközzel történő élő közvetítésével (pl. kihangosított telefonos konferenciahívással) is részt vehet közgyűlésen.

A tagok szabadon döntenek saját részvételük módjáról, azonban azoknak a tagoknak, akik a közgyűlésen személyesen nem kívánnak/tudnak részt venni, e szándékukat, illetve az általuk alkalmazni kívánt elektronikus hírközlési eszközt legalább három nappal a közgyűlés napja előtt írásban be kell jelenteniük az elnöknek. Azokat a tagokat, akik e szándékukról az elnököt határidőben nem tájékoztatják, úgy kell tekinteni, hogy a közgyűlésen személyesen kívánnak részt venni.

Az elektronikus hírközlő eszköz közvetítésével tartott ülésen elhangzottakat és a meghozott határozatokat úgy kell rögzíteni, hogy azok utóbb is ellenőrizhetők legyenek. Ha a közgyűlésen hozott határozatot be kell nyújtani a nyilvántartó bírósághoz, jegyzőkönyvet kell készíteni, amelyet az elnök az aláírásával hitelesít.

A közgyűlésen elektronikus hírközlő eszköz közvetítésével résztvevő tagok személyazonosságát a levezető elnök a közgyűlés megnyitása előtt azonosítja és ellenőrzi, a közvetített képmás, illetve hang alapján, illetve nyilvántartott adataik egyeztetésével.

A közgyűlésen elektronikus hírközlő eszköz közvetítésével résztvevő tagok személyazonossága ellenőrzésének megtörténtét a közgyűlésről készített jegyzőkönyvben rögzíteni kell.

A közgyűlésen elektronikus hírközlő eszköz közvetítésével résztvevő tagok az elektronikus hírközlő eszköz közvetítésével adják le szavazatukat. A szavazás eredményét a levezető elnök állapítja meg. A szavazás eredményének megállapítását a közgyűlésről készített jegyzőkönyvben rögzíteni kell.

A közgyűlésen elektronikus hírközlő eszköz közvetítésével résztvevő tagok az őket megillető felszólalási és javaslattételi jogukat elektronikus hírközlő eszköz közvetítésével gyakorolják.

6. Az elnök köteles a közgyűlést haladéktalanul összehívni a szükséges intézkedések megtétele céljából, ha

a./ az egyesület vagyona az esedékes tartozásokat nem fedezi;

b./ az egyesület előreláthatólag nem lesz képes a tartozásokat esedékességkor teljesíteni; vagy

c./az egyesület céljainak elérése veszélybe került.

7. A közgyűlés határozatképes, ha azon a leadható szavazatok több mint felét képviselő szavazásra jogosult részt vesz. A határozatképességet minden határozathozatalnál vizsgálni kell.

8. A közgyűlés megnyitását követően elsődlegesen meg kell állapítani a határozatképességet, vagyis az aktuális taglétszámhoz képest a megjelent és szavazásra jogosult tagok számát. A közgyűlés a napirendi pontok tárgyalását megelőzően egyszerű szótöbbséggel, nyílt szavazással megválasztja a levezető elnök személyét, továbbá a jegyzőkönyvvezető és két jegyzőkönyv hitelesítő személyét, valamint szükség esetén a két fős szavazatszámláló bizottságot.

9. A közgyűlésről jegyzőkönyvet kell felvenni, amelyet a jegyzőkönyvvezető és a két jegyzőkönyv hitelesítő ír alá. A jegyzőkönyv tartalmazza a határozatok sorszámát, a döntésének tartalmát, időpontját és hatályát, illetve a döntést támogatók és ellenzők számarányát (ha lehetséges, személyét). A hiteles jegyzőkönyvbe a társaság titkáránál bárki betekintést nyerhet. A jegyzőkönyv alapján a titkár emlékeztetőt készít, melyet megküld minden tagnak a közgyűlést követő 30 napon belül, valamint nyilvánosságra hozza a törvényi előírásoknak megfelelően.

10. A rendes tagok közgyűlési határozatukat a határozatképesség megállapításánál figyelembe vett szavazatok többségével hozzák meg. A határozat meghozatalakor nem szavazhat az,

*a)* akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

*b)* akivel a határozat szerint szerződést kell kötni;

*c)* aki ellen a határozat alapján pert kell indítani;

*d)* akinek olyan hozzátartozója érdekelt a döntésben, aki az egyesületnek nem tagja;

*e)* aki a döntésben érdekelt más szervezettel többségi befolyáson alapuló kapcsolatban áll; vagy

*f)* aki egyébként személyesen érdekelt a döntésben.

11. A közgyűlés határozatát – az alapszabály vagy törvény eltérő rendelkezése hiányában – egyszerű szótöbbséggel, nyílt szavazással hozza.

Az egyesület alapszabályának módosításához a jelen lévő tagok háromnegyedes szótöbbséggel hozott határozata szükséges**.**

Az egyesület céljának módosításához és az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

12. A közgyűlési határozatokat a levezető elnök a közgyűlésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatnak az egyesület honlapján történő közzétételével egyidejűleg.

.

**Elnökség**

1. Az elnökség az egyesület 7 elnökségi tagból álló ügyvezető szerve, amely dönt mindazon kérdésekben, amelyet jogszabály vagy alapszabály nem utal a közgyűlés kizárólagos hatáskörébe.

**2.** Az elnökség tagjait a közgyűlés választja 3 év határozott időtartamra.

3. Az elnökség saját tagjai közül elnököt, alelnököt és titkárt választ.

Megszűnik a vezető tisztségviselői megbízatás:

a./ a megbízás időtartamának lejártával;

b./ visszahívással;

c./ lemondással;

d./ a vezető tisztségviselő halálával vagy jogutód nélküli megszűnésével;

e./ a vezető tisztségviselő cselekvőképességének a tevékenysége ellátásához szükséges körben történő korlátozásával;

f./ a vezető tisztségviselővel szembeni kizáró vagy összeférhetetlenségi ok bekövetkeztével.

A vezető tisztségviselő megbízatásáról az egyesülethez címzett, az egyesület másik vezető tisztségviselőjéhez intézett nyilatkozattal bármikor lemondhat. Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

**4.** Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja.

A vezető tisztségviselőkre vonatkozó szabályokat a kijelölt személyre is alkalmazni kell. A vezető tisztségviselő ügyvezetési feladatait személyesen köteles ellátni. Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült. Nem lehet vezető tisztségviselő, aki közügyektől eltiltó ítélet hatálya alatt áll (Btk. 61.§ (2) bek. i) pont). Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet. Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

**5.** Az egyesület törvényes képviseletét az elnök látja el.

A képviseleti jog gyakorlásának terjedelme: általános.

A képviseleti jog gyakorlásának módja: önálló.

Az egyesület vezető tisztségviselői:

Az egyesület elnöke: 1./ Györgyey János (név)

Az egyesület alelnöke: 2./ Ördögné Dr. Kolbert Zsuzsanna (név)

Az egyesület titkára: 3./ Dr. Csiszár Jolán (név)

Az elnökség tagjai: 4./ Czégény Gyula (név)

5./ Dr. Fodor Ferenc (név)

6./ Dr. Janda Tibor (név)

7./ Máthé Csaba (név)

**6.** Az elnökség hatáskörébe tartozik:

a./ az egyesület napi ügyeinek vitele, a hatáskörébe tartozó ügyekben a döntések meghozatala;

b./ a beszámolók előkészítése és azoknak a közgyűlés elé terjesztése;

c./ az éves költségvetés elkészítése és annak a közgyűlés elé terjesztése;

d./ az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

e./ a közgyűlés összehívása, a tagság és az egyesület szerveinek értesítése;

f./ az elnökség által összehívott közgyűlés napirendi pontjainak meghatározása;

g./ részvétel a közgyűlésen és válaszadás az egyesülettel kapcsolatos kérdésekre;

h./ a tagság nyilvántartása;

i./ az egyesület határozatainak, szervezeti okiratainak és egyéb könyveinek vezetése;

j./ az egyesület működésével kapcsolatos iratok megőrzése;

k./ az egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele; és

l./ a tag felvételéről való döntés,

m./ országos növénybiológiai konferenciák összehívása,

n./ a tagsági díjat két éve nem fizető tag tagságának törlése,

o./ az elnök, az alelnök és a titkár megválasztása,

p./ döntés mindazon kérdésben, amelyet jogszabály vagy alapszabály a hatáskörébe utal.

7. Az elnökség üléseit szükség szerint, de évente legalább egy alkalommal tartja személyes jelenléttel vagy online videó-találkozó formájában. Az elnökségi ülést az elnök legalább 15 nappal az ülés időpontja előtt kiküldött meghívóval, elsődlegesen az egyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).

 Az elnökségi ülésre szóló meghívó tartalmazza az egyesület nevét, székhelyét, az elnökségi ülés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy az elnökségi tagok álláspontjukat kialakíthassák.

8. Az elnökség határozatát – az alapszabály vagy törvény eltérő rendelkezése hiányában – egyszerű szótöbbséggel, nyílt szavazással hozza. Az elnökség határozatképes, ha ülésén a szavazati jogában nem korlátozott elnökségi tagok több mint a fele jelen van. Négy elnökségi tag jelenléte esetén kizárólag egyhangúlag hozható határozat.

 A határozat meghozatalakor nem szavazhat az,

*a)* akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

*b)* akivel a határozat szerint szerződést kell kötni;

*c)* aki ellen a határozat alapján pert kell indítani;

*d)* akinek olyan hozzátartozója érdekelt a döntésben, aki az egyesületnek nem tagja;

*e)* aki a döntésben érdekelt más szervezettel többségi befolyáson alapuló kapcsolatban áll; vagy

 *f)* aki egyébként személyesen érdekelt a döntésben.

9. Az elnökség határozatait az elnökségi ülésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatoknak az egyesület honlapján történő közzétételével egyidejűleg.

**X.**

**A társaság tevékenységének nyilvánossága**

A társaság működésével kapcsolatos iratokba bárki betekinthet. A társaság tudományos rendezvényeiről - tagságon túlmenően - a növénybiológiai, botanikai, növény-biokémiai oktató- és kutatóhelyeket is értesíteni kell.

A társaság működéséről, szolgáltatásainak igénybevételi módjáról, beszámolóinak legfontosabb megállapításairól a társaság háromévenkénti tisztújító közgyűlései alkalmából tájékoztató füzetet ad ki, melyet minden növénybiológiai, botanikai, növény-biokémiai oktató- és kutatóhelynek meg kell küldeni.

**XI.**

 **Záró rendelkezések**

Az alapszabályban nem szabályozott kérdésekre a Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezései az irányadóak.

Záradék

Igazolom, hogy a létesítő okirat egységes szerkezetbe foglalt szövege megfelel a létesítőokirat-módosítások alapján hatályos tartalmának.

Kelt: Szeged, 2021. év. október hó 27. napján

 …………………….……………….

 Elnök aláírása

Tanú:

 …………………………………………………

Lakcíme:

Személyi igazolvány száma:

Tanú:

 …………………………………………………

Lakcíme:

Személyi igazolvány száma: